Olen vist selle värgi siin päris unarusse jätnud? Lugu on selles, et jutt ei taha kuidagi joosta. Tulemused on olnud alla igasuguse arvestuse ning polegi nagu isu üldse midagi seletada. Detsember nagu andis lootust korralikule hooajale, aga nüüdne jaanuari MK tsükkel oli ju täielik põrumine. Okei, kiirust olen suutnud nüüd pisut kasvatada, aga seevastu on laskmine nagu luuaga minema pühitud. Isegi rahulikul treeningul pani  olukord mind vanduma. Nüüd sain Askolt käsu, et nädal aega ei vaata relva poolegi. Lihtsalt puhkan vaimu välja. Olin viimasel kuul ka liiga agaralt püssiga harjutanud. Lasketiirus pidin ikka mitu seeriat rohkem tegema ning kuiva harjutust söögi alla ja söögi peale. See ei ole füüsiliselt koormav, aga ju siis tappis vaimu lõpuks nii ära. Jällegi. Liigne agarus on ogarus. Usun, et sellest veast taastub siiski kiiremini kui füüsilisest ületreeningust. Mul on veel lootust ellu jääda.